บล.แข่งลดคอมม์
นายกสมาคมโบรกเกอร์รับมีสมาชิกแตกแถว ลดค่าคอมมิชชัน แต่ไม่ดุถึง 0%
11 ม.ค. 2555

นายกสมาคมโบรกเกอร์รับมีสมาชิกแตกแถว ลดค่าคอมมิชชัน แต่ไม่ดุถึง 0% 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ เปิดเผยก่อนการประชุมร่วมกับสมาชิก โดยยอมรับว่า การซื้อขายหลักทรัพย์ในช่วง 4 วันทำการของปีนี้ มีโบรกเกอร์แตกแถวเรื่องการคิดอัตราค่านายหน้าซื้อขายหลักทรัพย์ (คอมมิชชัน) ไม่เป็นไปตามขั้นบันไดแล้ว นับจากปี 2555 เริ่มเปิดเสรีมา แต่ขอไม่เปิดเผยรายละเอียดว่าเป็นโบรกเกอร์รายใดหรือมีกี่ราย อย่างไรก็ดี การไม่ให้แตกแถวเป็นเรื่องยาก และเป็นเรื่องธรรมดาของธุรกิจที่ต้องแข่งขันกัน แต่ก็เชื่อว่าไม่มีใครต้องการทำให้ระบบหรืออุตสาหกรรมล่มได้ แต่อยากจะบอกกับผู้บริหารโบรกเกอร์ว่าควรมีกระบวนการลดราคาที่สร้างสรรค์มากกว่านี้ 
“หลังเปิดเสรีสมาชิกจะอยู่ในกรอบ 100% เป็นไปไม่ได้ แต่ก็ไม่พบว่ามีการลดค่าคอมมิชชันให้ลูกค้าถึง 0% ทำให้โดยรวมยังถือว่าโอเค อีกทั้งไม่มีการถึงขั้นไปเสนอราคาส่วนลดเพื่อแย่งชิงลูกค้ามาเหมือนเมื่อก่อน” นางภัทธีรา กล่าว
สำหรับโบรกเกอร์ไหนจะมีการลดค่าคอมมิชชันตามหรือไม่ พูดยาก แต่เชื่อว่าโบรกเกอร์แต่ละแห่งให้ส่วนลดกับลูกค้าอย่างระมัดระวังและมีเหตุผลอธิบายว่าทำไมถึงให้ส่วนลดระดับนี้ เช่น มีระดับปริมาณการซื้อขายหลักทรัพย์ถึงที่กำหนด หรือบางแห่งเป็นลูกค้ารายบุคคลที่ต้องการซื้อขายในปริมาณและใช้เวลาซื้อขายเร็ว โดยไม่ต้องการบทวิจัย
นอกจากนั้น มองว่า 2 ปีที่โบรกเกอร์ได้เริ่มใช้การคิดค่าคอมมิชชันแบบขั้นบันไดมา ก็เหมือนเป็นการเปิดเสรีไปแล้ว80% ทำให้เชื่อว่าโบรกเกอร์แต่ละแห่งพยายามคิดราคาที่เหมาะสมกับการให้บริการ ซึ่งเมื่อใช้สักพักเชื่อว่าทุกอย่างจะค่อยๆ ปรับเข้าจุดสมดุลเอง 
นอกจากนี้ ที่ผ่านมาโบรกเกอร์มีการพบปะและหารือเรื่องต่างๆ กันมากขึ้น เพราะมองว่าช่วงนี้เป็นรอยต่อสำคัญของธุรกิจที่สมาชิกควรช่วยกันพัฒนาอุตสาหกรรม เพื่อรองรับคู่แข่งจากต่างชาติที่เข้ามาทำธุรกิจในไทยหลังมีการเปิดเสรีแล้ว 
นายกสมาคมบริษัทหลักทรัพย์ กล่าวต่อว่า วันที่ 10 ม.ค.ที่ผ่านมาได้เชิญฝ่ายกำกับภายในและฝ่ายบุคคลของโบรกเกอร์แต่ละแห่งซักซ้อมความเข้าใจเรื่องจรรยาบรรณในการทำบทวิเคราะห์และเกณฑ์คุณภาพของเจ้าหน้าที่การตลาด หรือมาร์เก็ตติง
สำหรับเรื่องการคัดลอกบทวิเคราะห์ถือว่าเป็นเรื่องที่ผิดจรรยาบรรณที่ไม่ควรทำ ซึ่งบทลงโทษมีถึงขั้นภาคทัณฑ์แต่ยังไม่อยากให้ทำถึงขนาดนั้น
ทางด้านผู้บริหารบริษัทหลัก ทรัพย์แห่งหนึ่ง กล่าวว่า การลดค่าคอมมิชชัน เท่าที่ทราบมักจะให้กับลูกค้าต่างชาติ ซึ่งที่ผ่านมาเคยคิด 0.10% หรือประมาณ 60% ของค่าคอมมิชชัน 0.25% แต่ตอนนี้คิดต่ำกว่านั้น 
นักลงทุนรายใหญ่ก็คิดในอัตราเหมา แทนที่จะเก็บค่าคอมมิชชันตามขั้นบันไดของปริมาณการซื้อขาย เช่น จำนวน 100 ล้านบาทแรกเคยคิด ในอัตรา 0.25% ก็คิดรวมยอดซื้อขายทั้งหมดว่าไปตกอยู่ในอัตราเท่าไร ก็เก็บในอัตรานั้น
ขณะที่ผู้บริหารบริษัทหลักทรัพย์อีกแห่งหนึ่ง กล่าวว่า ในช่วงนี้คงยังไม่เห็นภาพการลดค่าคอมมิชชันมากนัก ส่วนหนึ่งเพราะโบรกเกอร์ขอประมวลภาพการทำธุรกิจในเดือน ม.ค.ก่อน แต่หากมีโบรกเกอร์รายใดมาแย่งลูกค้าของบริษัทก็พร้อมจะลดค่าคอมมิชชันสู้ แต่จะไม่ถึงขั้น 0% เหมือนแต่ก่อน